ไม่รู้ว่าทำไมแถวถนนราชพฤกษ์ด้านปลาย ที่จะออกไปทางถนนสาย345ถึงมีร้านอาหาร ปักษ์ใต้ชุมนุมอยู่อย่างหนาแน่นจัง นับแค่ฝั่งขาออกนี่ก็ปาเข้าไป5-6ร้านแล้ว ร้านชื่อเก๋ร้านนี้ "ณ คอน" ก็เป็นอีกร้านหนึ่งในจำนวนมากมายอย่างที่ว่า ร้านอยู่ฝั่งขาออกมีที่จอดรถสะดวก ไม่ต้องจอดริมถนน อาหารของร้านก็จะทำใส่ถาดวางในตู้เหมือนร้านข้าวแกงทั่วไป อาหารมีหลากหลายเชียวแหละ สำหรับคออาหารใต้คงเอ็นจอยในการเลือกว่าจะกินอะไรดี ร้านเขาให้เลือก ชี้ๆแล้วเขาก็ตักให้ เรามีหน้าที่ไปเอาถาดที่ร้านเตรียมใว้มาใส่ อาหารที่เลือกแล้วยกไปวางที่โต๊ะเอง แบบ self service แน่นอนว่าจานโปรดเบสิคที่ต้องสั่ง ทุกทีก็คือ  ปลาทอดขมิ้น แกงลูกเหลียงหน่อไม้ แกงไตปลา และผัดต้นกระเทียมใส่ตับไก่ จานนี้อร่อยดีเหมือนกัน แม้จะผัดมามันย่อง แต่อร่อยตรงน้ำมันนี่แหละระหว่างที่สั่ง ชำเลืองไปเห็นห่อหมกปลาช่อน อุ๊ย! น่ากินแฮะ เขาแล่ปลาช่อนเป็นชิ้นใหญ่หมกกับกระทิและ เครื่องแกง น่ากิน แต่ขอฝากไว้ก่อน พร้อมกับไก่กอแระที่วางล่อน้ำลาย เพราะวันนี้มากันสองคนตายาย ร้านเขามีตู้วางผักสดชนิดต่างๆ และน้ำพริกกะปิให้ตักฟรีตามอัธยาศัย ซึ่งเป็นมาตรฐานของร้านอาหารปักษ์ใต้ไปแล้ว ตบท้ายด้วยไอติมรสไทยคลาสสิค แค่นี้แหละอร่อยแบบง่ายๆในวันหยุด